答葛藴
作者：曾鞏
朝代：宋

paragraphs: 我初未識子，已知子能文。
春風吹我衣，暮召入九閽。
衆中得子辭，默許非他人。
方將引飛黄，使出萬馬群。
差之在須臾，氣沮不復論。
大明臨萬物，我亦傍車塵。
相逢扶桑側，一揖意自親。
屈子果由我，相示以無言。
同行千步廊，攬轡金馬門。
歸來客舍中，未及還往頻。
東舟載子去，千里不逡巡。
今者坐甌越，相望若參辰。
忽有海上使，問我及牆藩。
得子百篇作，讀之爲忻忻。
大章已逸發，小章更清新。
遠去筆墨畦，徒識斧鑿痕。
想當經營初，落紙有如神。
勉哉不自止，直可闚靈均。
我老未厭此，持誇希代珍。
朝吟忘日昃，暮吟忘日曛。
發聲欲薦子，自笑不足云。